
Temeljem Uredbe (EU) 2016/679 europskog parlamenta i vijeća od 27. travnja 2016. o zaštiti pojedinca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46 EZ koja je na snazi od 25.05.2016. a primjenjuje se od 25.05.2018.

PRAVILNIK O ZAKONU O ZAŠTITI OSOBNIH PODATAKA (GDPR) I ZAKONU O PRAVU NA PRISTUP INFORMACIJAMA

Članak 1.
Svrha donošenja ovog pravilnika:
· Imenovanje osoba Izvršitelja obrade (Data processor) odgovornih Voditeljima obrade (Data controller) koji su direktno odgovorni direktoru društva (priložena tablica: Evidencija aktivnosti obrade)
· Imenovanje službenika za zaštitu osobnih podataka
· Točno definiranje tko prikuplja osobne podatke, u koju svrhu, tko ima pristup tim podacima, koliko dugo se čuvaju, gdje se čuvaju, privole i njihova evidencija ( priložena tablica: Evidencija aktivnosti obrade ), djelatnici koji prikupljaju osobne podatke (Izvršitelji obrade) kao i odgovorne osobe                ( Voditelji obrade i direktor društva )  dužni su potpisati  „Izjavu o povjerljivosti „
· Raspodjela zadataka i odgovornosti nadležnih djelatnika
· Djelatnici Komunalnih servisa Kutina d.o.o. obvezni su potpisati „Suglasnost“ kojom se daje dozvola i suglasnost poslodavcu da se njihovi osobni podaci mogu pohranjivati i obrađivati u svrhe koje su u navedene u dokumentu
· Zaštita osobnih podataka koje se u sustavu pohranjuju i obrađuju te se prosljeđuju trećim osobama u svrhu poslovanja Komunalnih servisa Kutina d.o.o., to se posebno odnosi na osobne podatke dobivene od vanjskih suradnika ( naplata parkiranja u gradu Kutini ) koji se smiju koristiti isključivo u svrhu poslovanja Komunalnih servisa Kutina d.o.o., za njih nije moguće dobiti Privolu u pisanom obliku jer se radi o jednokratnim korisnicima parkirališnih mjesta u gradu Kutini
· Propisati sankcije u slučaju nepridržavanja odredbama ovog Pravilnika

Članak 2.
Ovaj Pravilnik odnosi se na djelatnike, vanjske suradnike (u daljnjem tekstu termin: korisnik) kojima se dopušta uporaba osobnih podataka u svrhu poslovanja unutar Komunalnih servisa Kutina d.o.o. kao i vanjskih suradnika koji izvršavaju određene poslove za Komunalne servise Kutina d.o.o.
Također se odnosi i na sve klijente usluga Komunalnih servisa Kutina d.o.o. koji su dužni dati „Privolu za obradu osobnih podataka“ u kojima su navedeni osobni podaci i u koju svrhu se koriste. 
Pravilnik obuhvaća računalni informacijski sustav Komunalnih servisa Kutina d.o.o. i sve što se na njemu pohranjuje i obrađuje, sadržaje pohranjene na svim osobnim računalima djelatnika kao i na sve poslužitelje koji su u administrativnoj djelatnosti ili vlasništvu Komunalnih servisa Kutina d.o.o.

Članak 3.

Odgovornost
Za primjenu ovog Pravilnika i korištenje informatičke opreme u vlasništvu Komunalnih servisa Kutina d.o.o. na način da se osigura sigurnost računalnog sustava i svih podataka pohranjenih na njemu propisana su tri segmenta odgovornosti:
a) Odgovornost vanjskog pružatelja usluga:

· Administriranje i održavanje računalnog informacijskog sustava
· Razvijanje i održavanje pisanih standarda u svrhu održavanja sigurnosti svih informatičkih sustava korištenih u Komunalnim servisima Kutina d.o.o.
· Pružanje odgovarajuće podrške i vodstva korisnicima u ispunjavanju njihovih obaveza vezanih za ovaj Pravilnik
· Analiziranje postojećih mjera zaštite i sigurnosti podataka i usklađivanje sa zahtjevima Uredbe ( pseudonomizacija, enkripcija  i sl. )

b) Odgovornost voditelja pojedinih odjela u KSK d.o.o.

· Osigurati da svi korisnici u njihovoj nadležnosti budu upoznati s Pravilnikom i da ga se pridržavaju
· Kreirati odgovarajuće standarde i kontrolne procedure kako bi se svi korisnici pridržavali ovog Pravilnika te time postigli propisanu razinu sigurnosti

c) Odgovornost korisnika

Svi korisnici moraju:
· Pročitati, razumjeti i primjenjivati ovaj Pravilnik te u njemu sadržane procedure koje zajedno čine cjelinu sigurnosti vezanu za zaštitu osobnih podataka i pravo na pristup informacijama
· Korisnici koji kontaktiraju s klijentima usluga Komunalnih servisa Kutina d.o.o. moraju ih upoznati s njihovim pravima te zakonodavnim okvirima koji uključuju njihove osobne podatke radi izvršavanja traženih usluga 

d) Odgovornost klijenata

· Svaki klijent Komunalnih servisa Kutina d.o.o. mora razumjeti što znači i u koju svrhu daje svoje osobne podatke, te da su traženi podaci u skladu sa zakonom RH te su potrebni radi izvršavanja redovnih djelatnosti Komunalnih servisa Kutina
· [bookmark: _GoBack]Klijenti koji daju svoje osobne podatke Voditelju/Izvršitelju obrade u KSK d.o.o. moraju to napraviti dobrovoljno, posebno, nedvosmisleno, pismeno, putem obrasca Izjava/Privola za obradu osobnih podataka te im se moraju pružiti sve potrebne informacije: koji osobni podaci su potrebni, kontakt podatke Voditelja/Izvršitelja obrade, svrhu obrade, način povlačenja Privole (obavezno pismenim putem)
a) Izjava/Privola za obradu osobnih podataka – pogrebne usluge
b) Izjava/Privola za obradu osobnih podataka – naplata parkiranja u gradu Kutina
c) Izjava/Privola za obradu osobnih podataka – gradska tržnica Kutina


e) Odgovornost službenika za informiranje

· Praćenje i informiranje svih uključenih u proces zaštite osobnih podataka o novim pravnim regulativama
· Pravovremeni odgovor, u roku od 30 dana na svaki „Zahtjev za informacijama“
· U slučaju nastanka „curenja“ ili zloupotrebe osobnih podataka u Komunalnim servisima Kutina d.o.o. pravovremeno, u roku od 72 sata obavijestiti AZOP i ostale nadležne službe
· Također kontrola nad provođenjem Pravilnika i njemu pripadajućih dokumenata

Članak 4.

Sigurnost

Komunalni servisi Kutina d.o.o. štite svoje podatke, dokumentaciju i računalnu opremu od bilo kakve zloupotrebe, krađe, neovlaštene uporabe ili bilo kakvih vanjskih utjecaja.

Za sigurnost podataka, dokumentacije i računalne opreme predviđena je odgovornost slijedećih osoba:



a) Vanjski pružatelji usluga

· Sve kritične računalne komponente moraju biti zaštićene od nestanka električne energije dodatnim izvorima neprekidnog napajanja, a sva ostala oprema treba biti zaštićena prednaponskom zaštitom
· Svi programi koji se koriste moraju imati antivirusni program kontroliran od strane davatelja usluga ( prodavača/tvrtke za poslovni program ), svaka osobna i prijenosna računala također moraju biti opremljena antivirusnom zaštitom
· Svaka tvrtka/pružatelj usluga mora imati odgovornu osobu za organizaciju rada i brigu oko klijenta te o toj osobi obavijestiti naručitelja usluga/kupca poslovnog programa



b) Odgovornost korisnika u pogledu sigurnosti

· Mediji s podacima i programskom podrškom (CD, USB stick i ostali mediji) ne smiju biti izloženi na vidljivom i dostupnom mjestu kada nisu u upotrebi, ako isti sadrže povjerljive podatke moraju se nalaziti na za to predviđenom mjestu i pod ključem
· Prijenosna računala i druga prijenosna oprema ne smije se iznositi izvan Komunalnih servisa Kutina d.o.o. bez suglasnosti direktora Komunalnih servisa Kutina d.o.o.



Članak 5.

Administriranje korisnika

Vanjski pružatelj usluga (tvrtka odgovorna za održavanje sustava) odgovoran je za administraciju kontrole pristupa u računalni informacijski sustav, što uključuje dodavanje, brisanje i promjene prava pristupa korisnicima, po pismenom zahtjevu direktora. Zahtjev se dostavlja putem obrasca „Zahtjev za administraciju korisnika“ koji je sastavni dio ovog Pravilnika.

U slučaju hitnosti zaštite informacija, brisanja ili zabrane prava pristupa mogu se izvršiti i na usmeni zahtjev direktora, nakon čega mora slijediti i pismeni zahtjev kao potvrda. Pismeni zahtjev „Zahtjev za brisanje korisnika“ je sastavni dio ovog pravilnika.

Povjerljivost i integritet podataka pohranjenih u računalnom informacijskom  sustavu Komunalnih servisa Kutina d.o.o. moraju biti zaštićeni sustavom kontrole pristupa kako bi se osiguralo da samo ovlašteni korisnici imaju pravo pristupa informacijama. Taj pristup treba biti ograničen na samo one informacije i aktivnosti koje su korisniku nužne za njegove poslovne aktivnosti.


Članak 6.

Prijava imena i zaporke

Svaki korisnik :

· Je odgovoran za sve računalne transakcije učinjene korištenjem dodijeljenog mu prijavnog imena i zaporke
· Ne smije otkrivati dodijeljene mu zaporke trećim osobama
· Treba odmah promijeniti svoju zaporku, ako sumnja da ju je netko drugi saznao te o tome obavijestiti direktora
· Ne smije bilježiti zaporke na lako dostupnim mjestima
· Treba redovito mijenjati zaporke, najmanje svakih 90 dana
· Treba koristiti zaporke koje nije lako pogoditi 
· Treba se odjaviti iz informacijskog sustava kad napušta radno mjesto na dulje vrijeme

a) Odgovornost direktora 

Direktor mora obavijestiti vanjskog pružatelja usluge (tvrtku zaduženu za održavanje sustava) o svakom korisniku koji napušta tvrtku Komunalni servisi Kutina d.o.o., kako bi njegova pristupna prava i zaporke bili ugašeni i van upotrebe.

Osoba zadužena za kadrovske poslove mora pravodobno, pismenim putem obavijestiti direktora o prestanku radnog odnosa  djelatnika po bilo kojoj zakonskoj osnovi da bi se na vrijeme moglo obavijestiti vanjskog pružatelja usluge (tvrtku zaduženu za održavanje sustava) vezano za gašenje pristupnih prava i zaporke navedenog djelatnika.


Članak 7.

Računalni virus je računalni program koji može „zaraziti“ druge programe tako da u njih unese kopiju samog sebe (koja može biti modificirana). Virus se može proširiti računalnim sustavom ili mrežom koristeći se ovlastima korisnika koji su zaraženi. Svaki program koji je zaražen postaje virus i tako zaraza raste.
· Obrana protiv računalnih virusa uključuje zaštitu od neovlaštenog pristupa računalnim resursima, uporabu samo provjerenih izvora podataka i programske podrške, te održavanje sustava za detekciju i uklanjanje virusa

a) Odgovornost vanjskog pružatelja usluga (tvrtka zadužena za održavanje sustava)

· Pratiti licenciranje i održavati ažuran popis programskih licenci u vlasništvu Komunalnih servisa Kutina d.o.o.
· Periodički, metodom slučajnog odabira pregledavati računala u vlasništvu Komunalnih servisa Kutina d.o.o. da bi se provjerilo kako je u upotrebi samo legalna programska podrška
· Na računalima u vlasništvu Komunalnih servisa Kutina d.o.o. ne smije se koristiti programska podrška nabavljena privatno, bilo kupnjom bilo donacijom

b) Odgovornost korisnika u pogledu intelektualnog vlasništva  i licencijskih prava

· Korisnici moraju isključivo na svojim kompjuterima koristiti programe licenciranih proizvođača
· Korisnici ne smiju na svoje kompjutere instalirati aplikacije s interneta
· Korisnici moraju biti svjesni da kršenje zakona o intelektualnom vlasništvu može biti sankcionirano kaznenim postupkom kojeg pokreću nadležna državna tijela

Svrha donošenja ovog Pravilnika:

Određivanje smjernica, postupke i zahtjeve za osiguranje zakonski propisanih načina prikupljanja, obrade i čuvanja osobnih podataka kao i odgovornost prema tim istim podacima te da ih se neće zloupotrebljavati ni na koji način.

Ova procedura se odnosi na:

Djelatnike Komunalnih servisa Kutina d.o.o., vanjske pružatelje usluga, klijente i na sve ostale vanjske i ugovorne suradnike.




Članak 8.

Djelatnici Komunalnih servisa Kutina d.o.o., vanjski pružatelji usluga, klijenti i svi ostali vanjski i ugovorni suradnici dužni su pridržavati se odredbi ovog Pravilnika, procedura sadržanih u njemu te svih drugih internih odluka.

Kršenje odredbi ovog Pravilnika može korisnika izložiti opozivu prava uporabe te pokretanjem stegovnog postupka, sve do prestanka ugovora o radu iz razloga uvjetovanog iskrivljenim ponašanjem radnika ili do prestanka drugih primjenjivih ugovora.

Članak 9.

Ovaj Pravilnik stupa na snagu osmog dana od objave na oglasnim pločama i internetskoj stranici Komunalnih servisa Kutina d.o.o.



Službenik za informiranje
Milanka Kurečić


                                                                   Direktor:
                                                    Krešimir Lenić mag.agro.

